Author: Petro Desmet'
Date: 1998-12-31T23:00:00+00:00
Keywords: lingvistiko; Esperanto
Publisher: Flandra Esperanto-Ligo
Rights: Tiu ĉi libro apartenas al Daniel Mazak.

Bildo kaj vorto, ĉiela forto

Eldono de Flandra Esperanto-Ligo

Tio ĉi estas nekompleta verko por informaj celoj. La kompleta verko estas mendebla de www.retbutiko.be

Bildo kaj vorto, ĉiela forto

1. Bildlingvo en vortaro

En tiu ĉi bitlibro mi prezentas, krom novajn artikoletojn, kelkajn tekstojn kiujn mi publikigis en diversaj lokoj. Ili donos (magran?) impreson pri la neimagebla riĉigo kiun tiu laboro alportis al mi, per persona esplorado, sed ankaŭ per interŝanĝoj kun legintoj de miaj tekstoj. Mi lasos la reagojn, por ke vi kune imagu, spertu, ĝoju.

Miskomprenoj

Mi konstatis ke fakte malmulte da homoj, ekster Ĝermanujo, bone komprenas la signifon de bildvortaro. Mi ĉiam pensis ke Duden estis tutmonde konata kaj aprezata. Mi devis konstati ke estas tiel (provizore) nur en Germanujo sed ankaŭ ĉe homoj kiuj studis la germanan lingvon. Ili scias ke ĝi estas la plej prestiĝa germana eldonejo, precipe se temas pri vortaroj. Kaj antaŭ ĉio ĝi estas konata pro sia Bildwörterbuch [Bildvortaro], verŝajne la unua tiaspeca kiam ĝi aperis la unuan fojon en 1935. Verŝajne antaŭe jam aperis bildvortar(et)oj por infanoj, amuzaj famililibroj sed la ideo de la eldono en 1935 jam estis tute alia. Kiu deziras scii pli pri tio, kaj ankaŭ pri ĉiuspecaj bildlibroj esperantaj, tiu konsultu la artikolon de Desespero, en Ipernity, "Al la vorto tra la bildo". La alilingvaj tradukoj de la Duden-vortaro, el la Ĉina kaj la Japana, per kiu Duden povus koniĝi en aliaj regionoj, komencis aperi nur en la pasinta jardeko.

Tra bildo al vorto

La ideo de Duden certe ne estas liveri belajn bildojn! La iniciatintoj simple konstatis ke en normalaj vortaroj mankas eksterordinare multe da vortoj. La vortaroj ne enhavas la vortojn por ĉiuj laboriloj, por ĉiuj teĥnikaĵoj, por ĉiuj detaloj de objektoj. Ofte tiaj nomoj estas kunmetaĵoj, kaj certe en la germana neniu libro povas enhavi ĉiujn eblajn kunmetaĵoj. La iniciatintoj de bildvortaro havis la ideon liveri multajn de tiaj vortoj, kaj helpi la serĉadon pere de nocikampoj, pere de grupigo de objektoj, kun ilia nomo, ĉirkaŭ io, ĉirkaŭ loko, ĉirkaŭ nocio, ĉirkaŭ metio, ĉirkaŭ ago. Kaj la ideo estas: oni ie vidis objekton, pri kiu oni scias utilon, uzadon ktp sed ne konas la nomon, eĉ en propra lingvo. Kiel oni trovu la nomon? Nu, normale oni scias la kampon, metion, lokon kie ĝi estas uzata. Se de tiuj kampoj ekzistas bildo, kiu montras kiom eble multe da rilataj objektoj, oni havas seriozan ŝancon trovi la respondon en la bildo.

Ekzemplo

La ideo do tute ne estas: vidi kiel aspektas servalo, sed vi vidis servalon kaj esperas en bildo pri bestoj, aŭ pri mamuloj, aŭ pri rabobestoj, aŭ pri katecaj bildoj trovi ĝian nomon, ke la nuba besto iĝu servalo. Jen ebleco "pezi" la valoron de iu bildvortaro! Ĝis kiu nivelo oni bildigas! Ju pli malaltan nivelon ĝi difinas, des pli bone. Alia ekzemplo: via dentisto uzis aparaton kies nomon vi deziras scii, sed vi forgesis demandi! Esperu ke en via bildvortaro estas bildo pri "Dentisto" kaj esperu ke la objekto tie troviĝas. Se ĝi estas, vi havas vian respondon, se ne, ĝi verŝajne ankoraŭ mankas en la vortaro. Jen: jam estas tute certe ke vi ne ĉiam ricevos respondon! Neniu vortaro povas enhavi absolute ĉiujn vortojn, pensu nur pri plantoj kaj bestoj!

Anonimuloj

Estas tute normale ke en tia libro, en ĝiaj bildoj, aperu anonimuloj, multfunkciuloj, figurantoj. En bildo pri biblioteko normale oni devas trovi vortojn kiel romano, esearo, poemaro sed vi havos neniun certecon ke la montritaj libroj vere estas tiaj, kiaj la bildo nomas ilin! Tio tute ne gravas! Gravas ke la bildo liveras la nomojn! Kiu garantias ke la botelo, montrita en la bildo, kiel laktobotelo ne en vero enhavas alkoholon? Jen la ideo de "nocivortaro". Vera (senbilda) nocivortaro (en la nederlanda ni posedas treege bonan!) eĉ nur donas vortlistojn ĉirkaŭ iu temo, kaj grupigita laŭ hiponimoj. Hiponimoj de "libro" estas ja la nomitaj specoj. En nia nederlanda nocivortaro la ĉapitro "libro" [boek] ampleksas du plenajn paĝojn, plenigitajn nur de vortlistoj! Entute iom pli ol mil vortoj kaj esprimoj. Miaj gepatroj, simplaj homoj el tempo kiam studado estis alirebla nur por riĉuloj, aĉetis la nocivortaron por mi, kiam mi estis dekjara, kaj ĝi treege helpis min ĉe la (malŝatata) redaktado de taskoj, ĉar ĝi liveris tuj amason da vortoj kaj da ideoj (inkluzive proverbojn kaj esprimojn) pri kiu ajn temo! Bildvortaro, klare, estas iom tiaspeca, sed de bildo al vorto!

Vortaro kaj ne instruilo

Ĝi do ne intencas esti lernolibro, eĉ ne por instrui vortojn al infanoj aŭ al fremdlingvanoj. Tradukistoj jes ja uzas ilin, kaj tio povas okazi rekte per alfabetaj indeksoj, se oni tradukas nacilingvan tekston, aŭ fremdlingvan, kio ja plej ofte estas la labormaniero de tradukisto. Sed tio certe ne estas la ĉefa uzmaniero de bildvortaro. La sola rimarko kiun mi povus aldoni al la panorama teksto de Desespero estas ke li ne distingas la diversajn speciojn! Iuj bildlibroj estas ja instruaj, aŭ precipe por infanoj, kaj iuj estas miksaj, kiel ekzemple la "Bildlibro pri Bestoj", sed iuj estas antaŭ ĉio liverantoj de nekonataj vortoj por renkontataj objektoj.

Nia helpilo por uzado

Estas logike uzi sistemon ĉe uzado, kaj la grupigo laŭ nocioj estas treege helpa. Jam en la enhavtabelo estas videble ke la libro estas treege strukturita. Estas dek unu ĉefaj partoj. Por trovi iun vorton, por retrovi iun objekton oni unue devas pripensi al kiu el tiuj partoj ĝi logike apartenas. Mi metis tion en skema formo:

Nocikampoj

- Universo
- Homo/Hejmo
- Ŝtato/Urbo
- Libertempo
- Distriĝo/Arto
- Flaŭro/Faŭno
- Forstado/Naturo
- Metio
- Grafiko
- Trafiko
- Banko

Ĝenerale estas facile decidi pri kiu (eventuale kiuj!) nociogrupo estas plej granda eventualeco ke la bildo, kaj do ankaŭ ĝia nomo, tie troviĝu. Imagu ke temas pri iu objekto en atomenergia centrejo. En tiu okazo, estas logike serĉi ĉe "Metioj".

Ĉiu el la nocigrupoj havas mem internan strukturon. Mi montru la strukturon por "Metioj" (vidu la apudan paĝon).

Nepre temas por nia objekto el nuklea centralo pri moderna metio; energirilata, elektra, centrala kaj nuklea. Kaj vi plie serĉu en la tabuloj 304 ĝis 306.

Kun iom da ekzercado oni konstatos ke vere tre rapide oni trovas kion oni serĉas.

Do: La plej rekta vojo al trovado de vorto por objekto estas la uzado de la disponebla dosiero

"Nocivortaro". Mi konsilas elprintadon de ĝi, kaj konservadon apud aŭ en la BV. Ĝi estas elŝutebla ĉe la Retbutiko.

Konsiloj

Se vi vere deziras plene profiti de tiu ĉi bitlibro, plene ĝui ĝin tiam nepre rapide prenu viajn ekzemplerojn de la bildvortaroj! Mi uzos pluralon, ĉar mi scias ke preskaŭ ĉiuj posedantoj de la Esperanta Bildvortaro (poste: EBV) ankaŭ aĉetis la novan Bildvortaro en Esperanto (poste: BV). Se vi ne posedas la malnovan, ĝi estas konsultebla en la reto. Se vi ne havas la novan: restas verŝajne ankoraŭ ekzempleroj aĉeteblaj! Se vi posedas neniun, ankaŭ tiam vi lernos interesajn aferojn el miaj babilaĵoj.

2. Kelkaj pripensoj kaj sciigoj rilate novan Bildvortaron

Certe estas interese sekvi iom la evoluon. Kiel estis la situacio en aŭgusto 2011? Mi kopias parte tiaman artikolon:

De tempo al tempo iuj skribas al mi por demandi kiel statas kaj progresas la laboroj pri la nova Esperanta Bildvortaro. Ĉar ĝi nun estas tute prespreta ... mi respondos pri la situacio.

En la nuna stato la nova Bildvortaro (por havi alian nomon ... ni verŝajne uzos titolon: Bildvortaro, sen la adjektivo Esperanta) ampleksas 756 paĝojn. Ĉe eldono iĝis tamen ekzakte 800. Finfine la nomo iĝis: Bildvortaro, sed sur la spino kaj la fronto aldoniĝis, iom pli malgrande presite: en Esperanto.

Nomo kaj rapida komparo

Iom ĝenas min ... ke mi scias ke preskaŭ ĉiu prononcos: biltvortaro, kaj multaj eĉ biltfortaro ... sed ... kun transira "o" la vorto, kvankam tute akceptebla kaj laŭfundamenta, ne tro plaĉas al mi: Bildovortaro. La antaŭaj, unua kaj dua (ĉar la libro estis preskaŭ senŝanĝe represita), eldonoj ampleksis 872 paĝojn. Ni ŝparis 72 paĝojn per malvastigo de la indekso. La indeksoj, ĉar estos du, ne enhavos ĉiujn "erojn" sed nur tiujn, kiuj ŝajnas al ni utilaj: nome tiujn kiuj estas hiperonimaj (peza vorto por vorto kun sufiĉe vasta, ampleksa signifo). Tia indekso kondukas multe pli rapide al serĉata bildo ol kompleta indekso! Tiel ni klopodas ankaŭ atingi ke la libro ne estu tro kosta! Ne havus sencon pagi multe da mono por indekso kiu ne estas taŭga! Unu indekso montras, alfabete, la titolojn de la tabuloj (eventuale parton de titolo – ekzemple la titolo "Fiŝoj, amfibioj kaj rampuloj" aperos tri fojojn, ĉe fiŝo, ĉe amfibio kaj ĉe rampulo). Dua indekso helpos vin ekzemple por trovi ĉiujn ajn tenajlojn ... aŭ la partojn de skribmaŝino aŭ biciklo. La germana bildvortaro Duden havas 992 paĝojn (kun tre vasta indekso).

Fina problemo

En la nuna formo nia Bildvortaro enhavas 10 kolorajn bildojn, en aparta kajero je la fino de la libro ... sed ni kontaktas presiston por demandi ĉu eblas (sen pliaj kostoj) presigi la kolorbildojn en la ĝusta loko en la libro. Se tio eblas, tiam ni enmetos iom pli da koloraj bildoj.

La kompleta indekso ekzistas! Ĝi havas 23 041 liniojn – la libro do enhavas 23 041 priskribajn liniojn, en kiu nombro estas inkluzivitaj la tabultitoloj. (La Dudena pretendo ke la bildvortaro difinas pli ol 30 000 nociojn do "estas prenebla kun grajneto da salo! 15 000 verŝajne jam estus troigo! sed ... ankaŭ 15 000 estas respektinda nombro!) Se mi printas la kompletan indekson per literoj 14-punktaj ĝi ampleksas 614 paĝojn; 10-punkte, en tri kolumnoj (plej avantaĝa maniero) ankoraŭ 169 paĝojn. Ni studas la eblecon meti ĝin en la reton, tiel ke ĉiu kiu ĝin deziras povos disponi pri ĝi kaj eĉ elŝuti ĝin. Tio okazis, sed pripensu; ĝia utilo estas kvazaŭ nula.

Kun iom da bonŝanco ... la libro devus aperi plej laste en decembro 2011a. Fakte iĝis 2012.

Pri mia "grajneto da salo" ... : ĉu la esprimo estas komprenebla por nenederlandlingvano? Mi supozas ke jes, almenaŭ se oni akceptas la piv-an esprimon: salitaj prezoj (tro altaj prezoj) ...

Reagoj:

Blazio: Se ne plaĉas al vi la vorto Bildvortaro, ĉu ĝi povus esti Bilda Vortaro (kun du akcentoj!), eventuale Vortaro je Bildoj aŭ Vortaro kun Bildoj? Fakte, Zamenhof iam esprimis preferon de sintagmoj (plurvortaĵoj) al kunmetaĵoj. En kunmetaĵoj aperas (oftiĝas) multaj sonkombinoj, kiuj cetere ne estas oftaj en Esperanto, mi supozas. Tio povas malfaciligi Esperanton iom, por kelkaj personoj tra la mondo.

Tamen, vi verŝajne simple deziras "kontinuecon", konservi jam konatan kaj popularan titolon.

Estas ĝojinde, ke d kaj v almenaŭ principe estas konsonantoj same voĉaj,

Petro: dankon pro vizito. Ne tiom gravas! eble "mi havis galon" kiam mi metis tiun rimarkon en mian mesaĝon. Mi ne vigilas pro tio! Dankon ankaŭ pro vorteto, ĉar lastatempe la reagoj tiom maloftiĝas ke mi komencis perdi entuziasmon ...

Filip: Mi uzus la vorton "de" en "grajneto de salo". Sed estas pridiskutinda afero : ĉu okazo por serio da artikoloj? Mi aldonas, ke tiu esprimo ne havas tiun signifon en la franca. "Avec un grain de sel" (en la Latina : "cum grano salis") signifas "kun humuro", "kun ironia subsignifo", "sprite".

Petro: Dankon pro via reago. Mi respondos baldaŭ ... kaj priskribos la historion de la esprimo. Pri la "de" ... mi pensas ke mi preferas "da" ĉar tute klare temas pri kvanto (grajneto: rilatas kvanton) kaj akcentas la malmultecon ... almenaŭ tiel mi nun pensas (eble post dek minutoj mi havos alian penson!). Dankon denove.

3. Genezo de Bildvortaro

Kalvaria Vojo de Frenezulo(j): Do mi nun aldonas tekston pri la genezo de la Bildvortaro, tiom kiom mi ĝin memoras aŭ tiom kiom mi povis rekonstrui ĝin. Mi scias ke iuj homoj interesiĝas pri tio, kaj ke multaj ne povas kompreni kial iu povas esti tiel mensmalsana ke li dediĉas ĉiujn siajn spirojn al iu eble neatingebla sonĝo.

Ĝermo

Jam de la komenco de la laboro de R. Eichholz rilate Esperantan Bildvortaron mi estis entuziasma. En decembro 1964 mi jam abonis la presprovaĵojn, anoncis min kiel kunlaboranto, kaj ricevis la aliĝnumeron V89. Tamen, bona kunlaboranto mi tute ne estis, kaj dubis pri la iama realiĝo de la projekto. La kaŭzo de mia malvigleco tamen estis iom alia ... kaj eble mi poste klarigos ... mi ne scias, ĉar mi ne fieras pri ĝi. Mi ankaŭ abonis la sliparan vortaron, kaj iam, en iu jaro, mi ne plu scias kiam ... R. Eichholz vizitis min en mia hejmo kaj konstatis ke mi estis unu el tre malmultaj kiuj ankaŭ vere ordigis la slipojn. Li eĉ deziris vide kaj tuŝe kontroli tion.

Unuaj ideoj

Post la morto de Rüdiger, en la jaro 2000, mi treege bedaŭris ke neniu daŭrigis la laboron, precipe tiam de la Pekoteko. Mi treege bedaŭris ke tiom da peno, tiom da klopodoj, tiom da energio nun sensence (preskaŭ almenaŭ) kuŝas kaj ŝimiĝas. Mi ankaŭ ricevis intertempe la diversajn cirkulerojn, kun i.a. ideoj por nova eldono, surbaze de la tria eldono de Duden. En la cirkuleroj estis ekzemploj de novaj tabuloj kaj ideoj por prilaboro. Surbaze de tiuj bildoj mi mem jam faris kelkajn tradukprovojn, kaj konstatis ke mi tre facile sukcesis. Mi klopodis trovi ie ekzempleron de la originala dua eldono de Duden, kaj danke al germana amikino Jessica sukcesis akiri ekzempleron. Ideo estis, kompreneble, la rilato inter la germanaj kaj esperantaj terminoj. Mi ankaŭ aĉetis ekzempleron de la nova, tria (kiu laŭ E. estu bazo de nova Esperanta eldono) versio. Tiel mi faris dekon da tabultradukoj. Intertempe mi daŭrigis la apogon tamen ankaŭ en aliaj manieroj, ĉar mi aĉetis minimume dek ekzemplerojn de la Bildvortaro, ofte por donaci (mi ne plu faros tion!).

Mensa devio

Kial la vorto "frenezulo" en la titolo de mia teksto? Nu, mi bone konsciis ke por entrepreni tian laboron oni nepre devas esti freneza. Se oni atakas tian taskon oni scias ke dum pluraj jaroj oni estas tute kaj senlime kaj senhalte ligita al ĝi. Daŭre oni pintigas la orelojn kaj la okulojn por pluki vortojn! Kaj antaŭ oni la tuta substantivaro de lingvo (kia? ĉia!) atendas sian firman konektadon al amaso da bildoj, klaraj kaj malklaraj, gravaj kaj malgravaj, alsaltaj kaj rifuzaj. Fakte ne nur substantivoj, kiel oni pensus ... ĉar oni imagas al si ke nur substantivojn (objektojn) oni povas bildigi en bildvortaro. Nu, mi poste, en alia teksto, klarigos ke Duden sukcesis ankaŭ tre trafe bildigi multajn verbojn, aŭ almenaŭ "agojn". Pri ebleco, farebleco, mi tute ne dubis. Kiel centelcenta tuttaga uzanto de la lingvo, preskaŭ ekskluzive, mi scias ke ĝuste la plej grava karakterizo de Esperanto estas ke "se oni scias, komprenas, el kio ĝi estas farita, al kio ĝi taŭgas, kion ĝi faras ... vi povas forĝi taŭga(j)n vorto(j)n por ĝi". Intence mi indikas pluralon, ĉar ne ĉiam oni tuj trovas la plej taŭgan vorton! Tio ne validas por nomoj de plantoj kaj bestoj, sed tiuj estas plej facilaj, ĉar troveblaj en vortaroj! Sed ofte, pli ofte ol oni pensus, tute ne estis facile ĉiam kompreni la bildigitajn objektojn ... kaj pli ol unu fojon ni konstatis, per komparo de diversaj nacilingvaj eldonoj, ke ne nur ni konfrontiĝis kun tiu problemo. Pri tio vi legos kelkajn tekstojn en mia libro cetere.

Duaj paŝoj

En februaro 2006a mi kontaktis, skribis leteron, al Duden-eldonejo. Ili respondis al mi, sendis eĉ kopion de la kontrakto inter ili kaj Esperanto-Press, sed ... ankaŭ sciigis al mi ke intertempe ili jam atingis la sesan eldonon de la verko! Kiam mi akiris ekzempleron de ĝi, tuj mia kuraĝo sinkis en la ŝuojn ... La sesa eldono estas ja tutkolora (nu, fakte iuj bildoj estas nur iom artefarite kolorigitaj, sed tion oni ne rimarkas je unua rigardo) kaj mi ne estas tiom freneza ke mi ne komprenis ke tia eldono por ni estus tute nepagebla, krom ... eble ... en kunlaboro kun eldonejo en nacia lingvo. Sed rapide montriĝis ke en la nuna momento neniu nacilingva eldonejo planas eldonon de prilaborita bildvortaro! Kaj plie ... gigantoj ja mokas nanojn! Kaj la nanoj estas ni!

Hezite al Rubikono

Tamen mi pridiskutis la aferon kun mia teĥnika asistanto, Eriko D'Hondt, kaj petis lin ke li eksperimentu por fari akcepteblajn klarajn nigre-blankajn skanojn de la koloraj tabuloj. Ni elektis kelkajn kun tre diversaj karakterizoj, kaj post multe da klopodado kaj fajlado kaj multe da ŝvitado ... ni sukcesis fari bonajn bildojn. Mi pensis ke tempo urĝas, ĉar mi ne ŝatus esti en plena prilaboro de la "sesa" eldono, kaj konstati ke ... aperis la "sepa"! Nun mia zorgo estis ke mi ŝatus trovi taŭgan kunlaboranton, kapablan tuttagan Esperantiston kun tre vasta intereskampo, inter alie por rapidigi la aferon. Jam longe mi pensis pri iu (de-tempo-al-tempo)-korespondanto, kun kiu mi konatiĝis en la jaro 1990a, dum REF-semajno en la Slovaka Paradizo, mi pensis do pri Jozefo Horvath. Sed ĉu li estos same freneza kiel mi?

Dua viktimo

Kaj, kiel vi scias, li jes ja estis same freneza kaj eĉ laŭte proklamis ke ni ambaŭ enjungiĝis en frenezan (kaj frenezigan?) kunreladon. (Mi pensas ke li iel rilatas al fervojoj). Eĉ ne necesis longaj temporabaj kaj energirabaj diskutoj! Neniu interkonsento pri divido de la taskoj estis diskutenda, ni decidis tutsimple duonigi la taskon, almenaŭ rilate la tabulojn. Ni nur, iom post iom, interkonsentis pri "formoj", por ke la libro estu homogena; decidis ke ni klopodos eviti neologismojn; decidis uzi ĥ, kie eblas (do ne sekvi la modernan tendencon koigan) kaj interkonsentis pri uzo de punktoj, komoj, oblikvecon ktp ... (multe pli da detaloj ol vi povas imagi). Ni ankaŭ volis nepre produkti libron, kiun ĉiu Esperantisto povu senhonte montri al iu ajn, do libron en kiu la lingvo aspektas tute normala neniel artefarita lingvo. Ni do tuj decidis forigi la indikojn pri radikoj, sufiksoj ktp. Do ni transpasis la Rubikonon kaj atingis Romon! (preskaŭ mi skribis Gloron!).

Batalkampo

Ne, ne temas pri la rilatoj inter la tri frenezuloj! Mi nur volas iom priskribi la lingvan batalkampon. Tiel Duden kiel Paŭl Peeraerts, proklamas, ke entute estas pli ol 30 000 nocioj en la libro. Ĉu vere? Nu, jes kaj ne ... kaj mi klarigu. La nombro da "linioj" en la libro estas 23 248, tion vi povas kontroli pere de la Kompleta Indekso, se vi volas. Sed ... ekzemple la linio "floro" aperas kelkdekfoje, kaj eĉ ne multe valoras en la indekso, ĉar ĝi estas ĉiam subtemo, kaj aperas ĉe iu ajn nomhava floro. Ĉu oni subtrahu, aŭ ĉu oni konsideru la linion "malkompleta", do "rozo floro" ne estas "tulipo floro" ... kaj estas multaj aliaj ofte pli tiklaj ekzemploj. Aliflanke, ankaŭ estas "linioj" kies teksto enhavas pli ol unu nocion, kiel ekzemple: iu linio tekstas: postrestantoj, vidvo, vidvino; alia linio: kadavrejo, mortintejo, kapelo por mortintoj ... do tie estas ja ĉiufoje tri vortoj ... Nu, por trankviligi vian konsciencon: ĉiuokaze estas difinitaj 23 248 objektoj (se vi akceptas ke unu objekto povas konsisti el pluraj objektoj), do tiom da nocioj. (Kaj nepre memoru ke Duden mem anoncas pli ol 30 000).

Kaj Koloro?

Se vi komparos la dudekon da koloraj paĝoj kun ilia nigre-blanka versio vi konstatos ke vere koloro havas multe da aldona valoro. Precipe la tabulo pri "koloro" estas malfacile akceptebla en nigrablanka formo! Tamen, ... nur se ni estus certaj pri vendo de 10 000 ekzempleroj en relative mallonga tempo ni povus pristudi la eblecon de tia eldono, mi supozas ke vi komprenos tion. Ni esperu ke iam io tia estu pensebla.

Reagoj

Kaiser: Mian gratulegon por la impona verko! http://karapacopanoramo.blogspot.de/2012/07/petro-desmet-nova-eldono-de-bildvortaro.html

Mi mem nepre aĉetos ĝin! Kaj ĝi tre helpos al mi ĉe la traduk-ado!

Petro: Dankon, Cezaro ... mi ruĝiĝas. La elektronika versio ekzistas ... sed Duden ne permesas uzadon aŭ distribuon ...

4. Priskribo detala

Por tiuj kiuj ne posedas ĝin, kaj fakte ankaŭ por posedantoj povas esti interese mallonge priskribi la aspekton de la Bildvortaro.

Aspekto

La formato de Bildvortaro estas kiel PIV, krom ke ĝi estas 2,5 cm malpli alta. Bindo estas klasika kaj altnivela. Kovrilo estas dura, blua. Sur la kovrilo kaj spino estas, modeste, la titolo Bildvortaro kun aldone pli malgrandlitere: en Esperanto. Sur la interna frontpaĝo la mencio "en Esperanto" ne estas. Estis amikino Gerd, kiu konvinkis min ke estas utile, eble eĉ necese, aldoni tiun mencion sur la kovrilo ... kaj ... ŝi (kiel kutime) pravas.

Enhavo

Entute estas 415 tabuloj, aŭ fakte 488 , ĉar 73-foje estas du tabuloj, do kun sama numero, por unu temo. La temoj grupiĝas en 11 kampoj. La bildoj, pro kompreneblaj kialoj, estas nigra-blankaj sed tamen, fine de la libro troviĝas 22 koloraj tabuloj. Ĉe la responda nigra-blanka tabulo estas referenco al la kolora, kompreneble. La libro havas precize 800 paĝojn. Mi nun iomete priskribos la diversajn kampojn.

Atomo, Universo, Tero
ampleksas 18 tabulojn. Temas pri atommodeloj, ĝenerala geografio, inkluzive vulkanismon, meteologio (i.a. specoj de nuboj) kaj ĝiaj instrumentoj, kaj mapoj. Eĉ la spacoteleskopo konigos al vi la nomojn de siaj plej gravaj partoj, kaj kelkaj observatorioj sin priskribas. Tamen ne esperu trovi en ĝi la bildon de la Higgs-partiklo!

Homo kaj Hejmo
listigas en 40 tabuloj la nomojn de la plej ĉiutagaj kaj plej homproksimaj aĵoj. Se tiaj listoj ne lasos vin buŝmalfermitaj pro miro ... tamen estus instrue se vi foje klopodus ekde la bildoj mem starigi tiajn listojn! Mi foje rigardu tabulon 48an: Kuirejaj aparatoj. Risorta tortoformo: nenio speciala, tute klara? Kaj la vortaro lasas al vi elekton, ĉar estas alia propono por la sama afero: kukmuldilo kun demetebla rando. Karulo, donu al mi la kukmuldilon! Kian? Nu, tiun kun la demetebla (forprenebla) rando! Ankaŭ gravaj partoj de aparatoj havas nomon: tranĉodiskoj de viandomuelilo, kaj la spagetujo kun interna retpoto. En tiu serio, kompreneble, estas ankaŭ la diversaj tavoloj de homa korpo, kun ĝiaj foje interŝanĝeblaj organoj. La anatomio de la homo ne kunpremiĝis en unu tabulon, sed ĝi ampleksas sep tabulojn. Kaj la feto ne plu estas tabua, sed serioze traktiĝas. Mi tamen enmetis referencon al PIV, ĉar tie estas, malgraŭ sia malgrandeco, bildo, kiu liveras kelkajn pliajn nomojn de nocioj. Tiel ankaŭ ĉe la tabulo de spirorganoj kaj digestofluo mi referencis al PIV, pere de la vorto vojo, ĉar en PIV la interesa ilustraĵo troviĝas ... jes, tie! Ĉu vi povis diveni? La serio ankaŭ faras rondiron en ĉiuj eblaj ĉambretoj de via hejmo. La lasta tabulo en la serio instruas al vi nomojn por dekoj da ŝuoj.

Ŝtato kaj Urbo: per 26 tabuloj ni kondukas vin en vian ĉirkaŭan mondon. Necesas mono por eniri la mondon. Ĉu ne jam Zamenhof instruis al ni ke "Amo estas forta, sed mono pli forta." Eĉ la sekretoj de la eŭrobiletoj estas klare montritaj kaj nomitaj en unu el la bildoj kaj tiel vi estos armitaj por arta reprodukto de la biletoj, se vi ŝatas tion. Ŝtato signifas armeo, polico, elektoj sed ankaŭ instruado, horekao (hoteloj, restoracioj, kafejoj), magazenoj, parkoj. Ne estas forgesita eĉ la rubaĵotraktado.

Sporto, ludoj, libertempo
en 39 tabuloj estas prezentitaj plej diversaj sportoj ĝis inkluzive la rultabulado. La plej diversaj pozoj kaj ekzercoj de gimnastiko ampleksas tri tabulojn, kies terminoj kaj esprimoj certe ne estas facile troveblaj en aliaj vortaroj. Ĉu vi povas imagi kio estas kaj kiel distingiĝas ŝveba streĉgamba sido kaj ŝveba disgamba sido? Verŝajne jes ... sed ĉu vi mem rapide trovus taŭgan nomon por la pozoj?

Distriĝo, arto kaj kulturo
estas tria kampo, laŭ amplekso, per 51 tabuloj. Temas pri kermeso, nokta amuzejo, filmo, muziko, religio, arto sed ankaŭ matematiko, fiziko kaj ĥemio. Forigita estas la tabulo de la grekaj kaj romaniaj dioj kaj diinoj ..., kiujn vi do devos konsulti en la malnova bildvortaro. Ankaŭ multaj terminoj rilate taŭrobatalado, toreado, rodeo distros vin

Animaloj kaj plantoj
estas relative modesta kampo en la libro, per 27 tabuloj. Sed, se vi konas la nomojn de ĉiuj bestoj kaj plantoj en la libro, kaj ankaŭ vere rekonas ilin en vereco, tiam vi certe ne estas naturanalfabeto! Iam montriĝis en mia kutima fiŝvendejo belega granda afiŝo, montrotabulo, kun pli ol 150 diversaj specioj de salikokoj, kaj ĉiu montris sian veran propran nomon. Intertempe mi scias (ĉu ankaŭ vi?) ke la du plej ofte manĝataj specioj ĉe ni: la grizaj salikoj kaj la rozaj salikokoj (ĉu klare, ĉu ne?) fakte nomiĝas krangono kaj leandro ... sed mi timas ke mi sonus tro pedanta se mi fanfaronus pri tia scio, kaj rifuzus manĝi grizajn salikokojn! De la grandaj, gigantaj, salikokoj mi ĝis nun ne konas la veran nomon; mi provizore kontentiĝas per salikokegoj kaj omaretoj, aŭ foje kankr(et)oj ... La bildvortaro iel sugestas, tamen tre hezite, pasifeoj (en la tabulo pri profundmaraj estaĵoj) sed plie konas nur la salikokojn.

Naturo, agrokulturo kaj arbarkulturo
ampleksas 42 tabulojn. Kompreneble ankaŭ en tiu serio aperas multe da plantoj, multe da bestoj. La tabulo pri legomoj, kiu unuavide ŝajnas esti sama kiel tiu de antaŭa eldono, tamen enhavas unu plian legomon, nome erukon. Kompreneble ekzistas multe pli ol 44 legomoj. Tial mi aldone listigis apude dekojn da nomoj de aliaj (ne ĉiam nepre ekzotaj) legomoj, kies nomo, priskribo kaj difino, aperas en nia neniam sufiĉe laŭdota PIV-o.

Metioj
estas, per 81 tabuloj, la plej vasta kampo en la Bildvortaro. Estas logike, ĉar la nombro de metioj, se ne senfina (ĉu vere?) tamen estas treege vasta. Ekde plej historiaj, plej bazaj kiel bierfaristo, muelisto, bakisto, ŝuisto, tajloro (eĉ se ne plu surbaze de bestofeloj) la libro pritraktas la ejojn, ilojn, istojn de la modernaj metioj en fakoj kiel nuklea energio kaj renovigebla energio. La partojn de ventoturbino kaj de sunĉela elektrejo vi povos senheziti provizi de nometikedon post konsulto de la nova Bildvortaro ... se vi deziras. Ke la libro ankoraŭ ne sufiĉe senprudiĝis (deprudiĝis?), kaj lasas nepritrakta la plej malnovan metion verŝajne ne tro ŝokos vin. Cetere, tiele jam estas pretigita temo por sekvonta eldono, kaj por la esperantaj tradukontoj la terminoj jam estas preparitaj en la naŭa "Aldono de la Akademio"!

Grafiko
estas traktita, en 13 tabuloj, kiel aparta fako kvankam ĝi jam okupas tabulon en la kampo de Arto. Kaj prave, ĉar se grafiko estas tute prozeca okupo (metio) ĝi tamen havas ankaŭ apartan fakeron, nome la artan grafikon. Jes, ne estas tiel facile ĝuste limigi faketojn por priskribi la homan okupadon! La nova Bildvortaro sekvis la evoluon (ne nur en tiu ĉi fako) kaj pritraktas la ciferecajn amaskomunikilojn, en du tabuloj. kaj konas analogan-al-ciferecan konvertilojn.

Trafiko
estas la kanceraĵo de nia moderna mondo, kaj ampleksas 69 tabulojn. Ne jam malaperis la biciklo, kaj vi povos lerni eĉ nomi ĉiujn partojn de bicikla pedalo ... sed vi ankaŭ povas tuj okulumi la imponajn tabulojn pri spacveturado kaj pri la surluniĝo. Kompreneble estas novaj tabuloj, ĉar ĉe la apero de la unua Esperanta Bildvortaro ne jam estis serioza konsidero pri la ebleco de iama surluniĝo, aŭ ĉu mi eraras? Vi, kompreneble, ankaŭ povos kontentiĝi per studado de rivertrafiko aŭ trajnado!

Banko
estas la titolo de la lasta kampo en la libro. En 8 tabuloj montriĝas multe da terminoj rilate bankojn, sed ne nur rilate bankojn ĉar la unuaj tabuloj nepre validas por ĉiu ajn oficejo. Nomojn de kontoraj necesaĵoj vi trovos do en tiu ĉi parto. Tabla vinktilo kun sia turnebla vinktomatrico kaj vinktujo kun ŝovŝargilo (tre logikaj nomoj, ĉu? ... sed? ...) aperas tie ... kaj ili certe ne nur en bankoj estas uzataj.

Ne vortoj sed faktoj

Kun tre feliĉa, eĉ jubila, sento mi povas ankaŭ aldoni ke nia esperanta bildvortaro estas pli altkvalite eldonita ol la originala germana! La germana eldono estas, laŭ la moderna maniero, gluita, konsistas el amaso da kungluitaj paĝoj. Mi povas konfesi al vi ke mia ekzemplero, kaj tiuj de la kunlaborantoj, jam ne plu estas tute kungluitaj! Nia esperanta eldono estas tute tradicie zorge bindita, kun tolspina protekto, kaj tradiciaj kajeroj. La pola firmao Skonpres liveris modelan produkton, almenaŭ laŭ mia propra konvinko. Ĉu la libro ne havas mankojn? Nu, nepre jes, sed mi ne pensas ke estas mia rolo kaj tasko publike pritrakti ilin.

5. Rande de Bildvortaro

Tio ĉi estas nekompleta verko por informaj celoj. La kompleta verko estas mendebla de www.retbutiko.be

6. Vortarista Nostalgio

Tio ĉi estas nekompleta verko por informaj celoj. La kompleta verko estas mendebla de www.retbutiko.be

7. Tajloro restu ĉe via laboro!

Tio ĉi estas nekompleta verko por informaj celoj. La kompleta verko estas mendebla de www.retbutiko.be

8. Dek Piloloj, dormigaj aŭ vigiligaj

Tio ĉi estas nekompleta verko por informaj celoj. La kompleta verko estas mendebla de www.retbutiko.be

9. Malvegetara Babilo

Tio ĉi estas nekompleta verko por informaj celoj. La kompleta verko estas mendebla de www.retbutiko.be

10. Kompara Butikumado

Tio ĉi estas nekompleta verko por informaj celoj. La kompleta verko estas mendebla de www.retbutiko.be

11. Pliaj butikoj

Tio ĉi estas nekompleta verko por informaj celoj. La kompleta verko estas mendebla de www.retbutiko.be

12. Propono de trankvila diskuto

Tio ĉi estas nekompleta verko por informaj celoj. La kompleta verko estas mendebla de www.retbutiko.be

14. Glose apud Misrecenzo

Tio ĉi estas nekompleta verko por informaj celoj. La kompleta verko estas mendebla de www.retbutiko.be

15. Mi iom Dudenu?

Dum mi deĵoris en la Antverpena Esperanto-centro, kie en 2010 okazis sufiĉe sukcesa Beneluksa Kongreso, dum tri aŭ kvar tagoj ... kaj mi iom enue sidis sola ... mi profitis por iomete rakonti pri mia preparo de la nova Esperanto-Bildvortaro ... kaj certe estas foje interese rerigardi al tiu momento.

Enkonduke

Mi laboras ekde la sesa eldono de la germana (originala) Duden Bildwörterbuch ... kaj kvankam oni ĉiam diras ke unu bildo klarigas pli ol cent vortoj ... mi spertas ke tio ne ĉiam estas vera. Foje iu numero en iu loko de la bildo povas signifi ... multajn diversajn aferojn. Sed la gvida afero por mi tiam (ne nur tiam, sed ĉiam) estas la germana vorto. Kial? Nu, ĉar ekzistas, krom la originala germana eldono, ankaŭ eldonoj en aliaj lingvoj, kaj ankaŭ ili tute fidele (foje ja okazis eraroj, se ne ... ne temus pri homa verko!) sekvas la germanan tekston. Kaj unu el la gvidaj ideoj dum verkado estis ja ke la esperanta eldono estu uzata flanke de iu ajn nacilingva!

La fama erariga aŭ maltrankviliga vorto

En iu bildo (restoracio, tabulo 75 numero 50) aperas la germana vorto Tresenfluter ... Por mi tiu vorto ne estis konata ... Kaj la numero 50 troviĝas ie proksime de la plafono, sur iu pendanta breto kun verŝajne kelkaj ovalaj truoj ... Mi serĉis en germanaj vortaroj, mi demandis al germanaj amikoj ... sed neniu vortaro, neniu amiko povis al mi klarigi. Feliĉe ke inter miaj geamikoj ankaŭ troviĝas drinkemuloj, kiuj regule iras al Germanujo, kaj kiuj tie vizitas restoraciojn, kafejojn, trinkejojn kaj drinkejojn. Ili (nu, li, ĉar temas pri vira amiko, ĉu ne Paul? – mi tamen ne nomos lin) kaj tiu almenaŭ jam povis instrui al mi ke Tresen estas la nomo de la bufedo, de la trinkbufedo en kafejo. Nun mi estis savita, ĉar ... mi devas konfesi ke apud la vorto Tresenfluter tamen troviĝis iu alia vorto, iu eble klariga vorto aŭ esprimo, kiu tekstis: eine Tresenbeleuchtung ... kaj la vorton Beleuchtung (lumigo) mi komprenis. Entute do temas pri bufedeja lumigo, aŭ pli bone, verŝajne pli proksime de la originalo: bufedeja luminundo, bufedeja lumabundo ... ĉar mi supozas ke la Fluter (laŭ la verbo fluten) indikas abundon, indikas ke la bufedo estas vere inundita de lumo.

Ĉu miaj germanaj legantoj konsentas? Unu, inter tamen malmultaj, ekzemplo ke bildo tamen ne ĉiam diras pli ol dek aŭdoj!

La enigma "Tresenfluter"

Interesa alia enigmo

En alia bildo, tabulo pri filmprezentado, troviĝas bildo de iu objekto, parto de filmprezentaparato, kaj ĝi nomiĝas tutsimple Maltheserkreuzantrieb ... en aliaj naciaj lingvoj plej ofte nur Malta kruco (nacilingve ekvivalente). Sed mi deziris scii pri kio fakte temas, kaj post iom da serĉado mi lernis ke temas pri iu aparatparto kiu zorgas ke la daŭra moviĝado de la filmbendo estu dividita en sinsekvaj nemoviĝantaj bildoj, ĉar tio estas nepra kondiĉo por ke ni vidu la projekciadon kiel moviĝantan bildon! Mi nun deziris scii kiom da fojoj en sekundo tiu bildo haltas ... kaj pere de la reto mi lernis ke ... laŭ Edison (eltrovinto) la ideala disdivido estu 46 ... sed ke poste, kaj ankoraŭ nun, oni haltigas la bildon 24 (aŭ foje 25) fojojn en sekundo, kaj en sensonaj filmoj (aŭ inverse?) 18 fojojn. Mi deziris scii tion ĉar mi intencis uzi ĝin en konstruo de taŭga Esperanto-vorto. Sed ... pro la diverseco de nombro da haltoj ... ne estus ebla. Sed, finfine mi konstruis la vorton movoerigilo aŭ movadoerigilo, ĉar ... estas ja ilo kiu havas kiel taskon dividi la seninterrompan tempon en serio da interrompitaj senmovaj bildoj! Mi do uzos tiun vorton en la Esperanto-eldono de la bildvortaro, sed, kompreneble apud la vorto Maltkruca aparato (eble Maltkruca trakcio?). Mi esperas ke mi ne tro enuigis vin per mia babilado ... ĉar nun mi denove estos je la servo de niaj gekongresanoj.

Reagoj:

Mikaelo: La demando estas: Ĉu traduki la sencon aŭ la germanan vorton? Bona esperantista maniero estas la traduko laŭ la senco.

"Fluter" estas pli malpli stulta germana vorto. Ĝi simple estas hela lampo (certe dudek aliaj germanoj nun batos min, ĉar ili havas tute alian opinion), kiu direktas sian lumon al la plafono (Deckenfluter) aŭ eble al la bufedo (Tresenfluter), sed mi tro malofte iras en drinkejon kaj tial eble konas la objekton, sed ne la nomon. "Fluter" estas malpli ol lumĵetilo kaj kutime ne vere helega (300 vatoj, halogena lampo), sed se oni volas eviti nomi ĝin sin simple lampo (kio estas taŭga) aŭ inund-luma lampo, inundlumigilo, do eble "lumĵetileto" aŭ (fi!) flutero, por ke la e-lingvaj vortaroj kresku kaj kresku. Neniam ĝi tiom inundas, ke iu dronas.

Maltheserkreuzantrieb (vidu belan filmon ĉi tie: http://de.wikipedia.org/wiki/Malteserkreuzgetriebe): Estas iom pli komplika, ĉar la germana vikipedio instruis al mi, ke temas pri stelradoj. La malta kruco estas speciala formo de stelrado, kaj en la angla lingvo oni nomas ĝin Ĝeneva rado. Due ĝi estas transmisiilo. Do plej teknika traduko estu – jen mia propono – stelrada transmisiilo. Anstataŭ "transmisiilo" oni povas uzi movilo aŭ pelilo.

Petro al Mikaelo: Dankon pro viaj abundaj klarigoj. Kaj finfine vi pravigas miajn solvojn; ĉu? Mi bone scias kiel aspektas Malta kruco, sed tia traduko absolute nenion klarigas: Malta kruco ne ĉiam estas transmisiilo; nur en tiu ĉi speciala okazo de la parto de filmprojekciilo. Maltkruca transmisiilo estus taŭga vorto. Se mi skribis ke la bazo estu la germana vorto ... tiam temas pri la fakto ke la germana vorto estas gvida por decidi pri kio temas en la bildo. Numero sur virino povas ... indiki la tutan virinon ; sed foje eĉ nur ŝian jupon aŭ antaŭtukon ... Tiel vi do komprenu mian tekston. Mi treege dankas kaj redankas vin! Kore. Mi ĵus rigardis la de vi indikitan paĝon el Vikipedio; kaj rigardis la filmon kaj legis la tekston. Mi estas treege kontenta; ĉar ĝis nun mi ne povis imagi la funkciadon; sed nun ĉio estas tre klara. Dankon!

Aldono de Petro, ĉe pretigo por bitlibro: Ĉu ne bona modelo de transdono de scio pere de Esperanto? Unu el multaj! Tial mi, de tempo al tempo, lasas la komentojn de legantoj!

16. Ajĥolco ...

Tio ĉi estas nekompleta verko por informaj celoj. La kompleta verko estas mendebla de www.retbutiko.be

17. Rigardu la spegulon tra la orelo!

Tio ĉi estas nekompleta verko por informaj celoj. La kompleta verko estas mendebla de www.retbutiko.be

18. La Hundo en la Verda Mondo

Tio ĉi estas nekompleta verko por informaj celoj. La kompleta verko estas mendebla de www.retbutiko.be

19. Ĉiutagaj pensoj de ĉiutaga homo pri ĉiutagaj aferoj

Tio ĉi estas nekompleta verko por informaj celoj. La kompleta verko estas mendebla de www.retbutiko.be

20. Ĥameleona Fungeto?

Tio ĉi estas nekompleta verko por informaj celoj. La kompleta verko estas mendebla de www.retbutiko.be

21. Ĉapo estu laŭ la Kapo!

Tio ĉi estas nekompleta verko por informaj celoj. La kompleta verko estas mendebla de www.retbutiko.be

Kolofono

Titolo: Bildo kaj vorto, ĉiela forto
Aŭtoro: Petro Desmet'
Kovrilo: Horia Varlan
IBAN: 17-11-304-392

Flandra Esperanto-Ligo
Lange Beeldekensstraat 169 - 2060 Antwerpen
www.retbutiko.be
© 2020 FEL, Antverpeno

Tio ĉi estas nekompleta verko por informaj celoj. La kompleta verko estas mendebla de www.retbutiko.be

Verkoj de la sama aŭtoro

Serio: Lingvaj defioj:

1. Proverboj sub lupeo - Verdaj esprimoj en Breŭgelsaŭco

2. Esperanto kaj kulturo - Esperantokulturo esprime kaj proverbe

3. Vortarludoj - Etimologio de verda pudingo

4. Vortoj, vortaroj, vortaristoj - Kulturkoloraj renkontiĝoj

5. Fundamento por Popolo - Fundamento sur tuŝoŝtono

6. Bildo kaj vorto, ĉiela forto - Bilde tra la lingvo

7. Mikspoto - Esprimokaptado senĉese suka

8. Aglokula panoramo - Sub susurado de verdaj folioj

9. Fositaj Sulketoj - Popolo esprimas, Dio esprimas

10. Tentakloj kaj Ligiloj - Kun plena indekso de la dekopo

Vortaroj:

- Bildvortaro en Esperanto

- Nederlands-Esperanto-Nederlands Woordenboek

- Esprimaro -
Promenoj en Edeno

- Zakwoordenboekje
Poŝvortareto

- Vasta vortaro/Uitgebreid woordenboek Esperanto-Nederlands

Enhavo

Bildo kaj vorto, ĉiela forto

Bildo kaj vorto, ĉiela forto

1. Bildlingvo en vortaro

- Miskomprenoj
- Tra bildo al vorto
- Ekzemplo
- Anonimuloj
- Vortaro kaj ne instruilo
- Nia helpilo por uzado
- Konsiloj

2. Kelkaj pripensoj kaj sciigoj rilate novan Bildvortaron

- Nomo kaj rapida komparo
- Fina problemo
- Reagoj:

3. Genezo de Bildvortaro

- Ĝermo
- Unuaj ideoj
- Mensa devio
- Duaj paŝoj
- Hezite al Rubikono
- Dua viktimo
- Batalkampo
- Kaj Koloro?
- Reagoj

4. Priskribo detala

- Aspekto
- Enhavo
- Atomo, Universo, Tero
- Homo kaj Hejmo
- Sporto, ludoj, libertempo
- Distriĝo, arto kaj kulturo
- Animaloj kaj plantoj
- Naturo, agrokulturo kaj arbarkulturo
- Metioj
- Grafiko
- Trafiko
- Banko
- Ne vortoj sed faktoj

5. Rande de Bildvortaro

- Moviĝantaj bildoj
- Memorila libro
- Enigma libro

6. Vortarista Nostalgio

- Bireto
- Komplementeco
- Paronimoj?

7. Tajloro restu ĉe via laboro!

- Ludoj
- Papero
- Ŝpinado
- Ŝuisto
- Aldone

8. Dek Piloloj, dormigaj aŭ vigiligaj

- Kapdolore suferanta

- Kaj kiom da piloloj ni havas?

- Agrabla, malagrabla?

- Proksima al celo

9. Malvegetara Babilo

- Priskribo
- La (por)pastraj porkaj kapoj
- Kaj viando karniĝis!
- Enigma flandra kapaĵo
- De alfo ĝis omego

10. Kompara Butikumado

- La ejoj
- Homa Etoso
- Ĉu kastri, ĉu ne kastri?
- Ankoraŭ pri kaponoj kaj malkaponoj
- Postrikolto
- Evoluo de Varoj
- Nociovortaro
- Via vico nun!

11. Pliaj butikoj

- Komplementeco
- Relativeco de graveco
- Toleremo
- Konsiloj al Aĉetintoj kaj Aĉetontoj de BV
- Mankantaj Varoj

- Neaĉetita en, tamen kunportita de Superbazaro

12. Propono de trankvila diskuto

- Kies ĉapo?
- Moderna katkomfortaĵo
- Atentigo

13. 1988-2012

- Nuraj tradukoj
- Vasteco kaj teĥnikeco
- Kontinueco
- Referencaparato
- Rimarkoj de M. Lennartz
- Eŭropeco
- Germana originalo
- Problemoj de reteco
- Reagoj:

14. Glose apud Misrecenzo

- Logika cerbonodo
- Ideoj povas ŝanĝiĝi
- En la komenco estis la vorto
- Pri arboj kiuj kaŝas arbaron
- Sennomaĵoj nomon ricevas
- Facilhumoraĵoj
- Klarigo pri ŝato kaj malŝato
- Reagoj:

15. Mi iom Dudenu?

- Enkonduke
- La fama erariga aŭ maltrankviliga vorto
- Interesa alia enigmo
- Reagoj:

16. Ajĥolco ...

- Iama evoluo
- Subtilaj konstatoj
- Reagoj:

17. Rigardu la spegulon tra la orelo!

- Biblia saĝo
- Imagaj puŝoj
- Dudena spegulo
- Reagoj:

18. La Hundo en la Verda Mondo

- Dividu kaj Regu (Divide et Impera)
- PIV-a Hundejo
- Listo
- Rimarkoj
- En la Bildvortaro estas plie:
- En nova Esperanta Bildvortaro aldoniĝis:
- Dudenaj kaj PIV-aj konkludoj
- Tuja aldono
- Reagoj

19. Ĉiutagaj pensoj de ĉiutaga homo pri ĉiutagaj aferoj

- Situacio
- Savilo en tia vortmanka situacio
- Eĉ fundamenta
- Evoluo de la homo kaj ĝiaj libroj
- Influo de riĉiĝo
- Faka aŭ ĉiutaga?
- Notoj por fakuloj

20. Ĥameleona Fungeto?

- Koboldloĝejo
- Korektinda nomo
- Kuehneromyces mutabilis aŭ Pholiota mutabis
- Rusa amiko korektis min
- Harfendeto?
- Reagoj:

21. Ĉapo estu laŭ la Kapo!

- PIV-aj modeloj
- PIV-aj tekstoj
- PIV-aj bildoj
- Bildvortaro 1989
- Bildvortaro 2012
- Neologismemo aŭ ne
- Vastigo
- Konkludo
- Komentoj
- Pritraktitaj vortoj

Kolofono